
Nasjonal kartlegging og overvåking av biologisk mangfold. 

Arbeidsgruppe 1 Truete arter/ naturtyper, fremmede arter.

Gruppa besto av gruppeleder Ingunn B. Lid (MD), sekretær Frode Ødegaard (NINA), Terje Klokk (DN), Beate Løken (LD), Roald Paulsen (FID), Anders Jelmert (HI), John Alvsvåg (HI), Jorunn Nakken (UFD), Magnar Bjerga (NFR), Irene Lindblad (SABIMA), John Atle Kålås (NINA), Hans H. Blom (Skogforsk), Jogeir Stokland (NIJOS), Lars Ove Hansen (UiO) Gro Gulden (UiO) 

1. Sammendrag

Dagens status

Dagens status viser enorme utfordringer både på kartleggings- og overvåkingssiden, samt fremmede arter. Det er derfor klart at verken det programmet som nå skal settes i gang eller Artsdatabanken i sine første år skal kunne dekke alle de behov som er pekt på i denne gjennomgangen. Her må det prioriteres strengt fordi det verken er nok penger eller tilstrekkelig faglig kapasitet. På sikt er imidlertid dette dokumentet et viktig faglig grunnlag for Artsdatabanken å bruke i sin planlegging av virksomheten. 

Mange organismegrupper er relativt godt kjent og kartlagt, mens de artsrikeste organismegruppene (insekter og sopp) omfatter en rekke store grupper (innen f eks tovinger, årevinger, sekksporesopp) som det er svært mangelfulle kunnskaper om i Norge (ofte også i Norden). Det er derfor stort behov for kartlegging av dårlig kjente grupper. Det er også behov for kartlegging av bedre kjente grupper både gjennom registrering av nye lokaliteter og ved gjenbesøk av gamle kjente lokaliteter for å oppnå bedre stedfesting, og for å vurdere den nåværende forekomsten. Den kommunale kartlegginga er i hovedsak konsentrert om kartlegging av naturtyper. Dette medfører at truete arter i liten grad registreres, selv om de finnes i arealene som kartlegges. For de godt kjente gruppene er det derfor behov for å finne ut i hvilken grad truete arter fanges opp i de arealene som i dag kartlegges, og i neste omgang utvide kartleggingen til å inkludere et større spekter av truete arter. For mindre kjente organismegrupper er det sterkt behov for supplerende kartleggingsprosjekter.

Organisert overvåking foregår i svært liten grad, utenom de få arter (hovedsakelig pattedyr og fugl) som er del av spesielle overvåkingsprogrammer. Det er stort behov for å starte overvåkingsprogram innenfor store taksonomiske grupper med liten eller ingen slik aktivitet, samtidig som allerede etablert overvåking må videreutvikles, kvalitetssikres og samordnes.

Kartlegging og overvåking av naturtyper er i en startfase i Norge. Det er behov for samordning av pågående kartleggingsaktiviteter innen MiS og kommunekartlegginga. Dette bør bl.a. inkludere harmonisering av begrepsapparat og mer fokus på punkthabitater for rødlistearter. Truete vegetasjonstyper er nå identifisert, og forekomsten av disse må nå kartlegges.

Når det gjelder kartlegging og stedfesting av de invasive, og potensielt invasive artene, gjenstår det en stor jobb. For noen få arter har vi en brukbar oversikt (mink, ørekyt, gyro). Det er kun for lakseparasitten Gyrodactylus salaris og for fremmede treslag at det foregår organisert overvåkning.
Igangsetting av nye prosjekter og prioriteringer

Pågående naturtype/habitatkartlegging i den kommunale kartleggingen og i MiS fremskaffer dokumentasjon hovedsakelig kun på naturtypenivå. Sammenhengen mellom truete naturtyper og truete arter er uklar, og det er derfor viktig at kartlegging og overvåking foregår synkront både på arts- og naturtypenivå. Kartleggingsprosjekter på enkelte prioriterte truete arter bør settes i gang. Kartlegging av hot-spots for rødlistearter gjennom presis stedfesting og oppdatering av aktuell status for kjente lokaliteter bør prioriteres fordi de indirekte kan dekke opp prioriterte, truete arter som er vanskelig å overvåke, og fordi det vil være en viktig indikator på sammenhengen mellom truete arter og naturtyper. Denne kartleggingen vil også omfatte arealer som til en viss grad ikke fanges opp i dagens kartleggingssystemer. 

Kartlegging og overvåking av truete naturtyper (inkl. veg.typer og punkthabitater) bør prioriteres høyt både pga deres egenverdi og de verdifulle naturelementene de består av. Dagens kartleggingssystemer må oppgraderes/ utvides slik at både truete vegetasjonstyper, truete punkthabitater og hot-spots for rødlistearter kan fanges opp. Et funksjonelt begrepsapparat for standard klassifisering av naturtyper og punkthabiater (som fungerer på tvers av taksonomiske grupper) er en forutsetning for forsvarlig forvaltning av slike arealer. Gjennomførbarheten av tiltakene som her skisseres er avhengig av feltinnsats fra frivillige organisasjoner, samt forbedret mottakskapasitet for taksonomisk materiale.

Man starter med kartleggingsaktiviteter, mens overvåking kommer inn i siste del av programmet. Overvåkingsprogrammet bør baseres på overvåking av populasjonsendringer hos enkeltarter, både på enkeltlokaliteter og i landsomfattende arealrepresentative nettverk. Endringer i areal og kvalitet på truete naturtyper/punkthabitater bør også overvåkes.

Gruppen foreslår å prioritere truete arter/naturtyper sterkere enn fremmede arter da habitatødeleggelse er en mer alvorlig trussel for truete arter enn fremmede arter i Norge (jf rødlista, DN 1999). Det bør imidlertid utarbeides ei liste over fremmede arter som det bør vurderes tiltak for i Norge.

Sammendragstabell over forslag til nye tiltak:

	Ny aktivitet/ Utvidelse av eksisterende aktivitet
	Forventet årlig kostnad (1000kr)
	Antatt ansvarlig forvaltningsomr. (dep.)

	
	2003
	2004
	2005
	2006
	

	Totalt
	6300
	6300
	6300
	6300
	

	1a) Gjennomføre undersøkelse av hvilke rødlistearter som trolig ikke fanges opp innenfor de områdene som kartlegges i den kommunale kartleggingen eller i MiS-områdene, ved kartlegging av hot-spots for rødlistearter gjennom presis stedfesting og oppdatering av aktuell status for kjente lokaliteter (eksisterende materiale) av slike arter. Videre bør en foreslå eventuelle tiltak for videre kartlegging/

overvåking/sikring av disse artene. En metodebeskrivelse bør inngå som supplement i kartleggingshåndboka. 
	2000
	2000
	1000
	1000
	

	b) I tråd med Stortingets føringer sikre at kartleggingen bidrar til å bedre kunnskapen om rødlistearters status, ved at kartleggingen framskaffer ny dokumentasjon om rødlistearters utbredelse og miljøkrav. Dette gjøres ved at metodene videreutvikles og kunnskapsnivået blant registrantene heves. Dette bør i første om gang omfatte et sett med prioriterte truete arter. (Vedlegg 3 vil bare være et utgangspunkt og eksempel for utvikling av programmet). Tiltaket omfatter også å se på sammenhengen mellom truete arter og naturtyper bl a gjennom undersøkelse av i hvilken grad de truete arter forekommer innenfor de identifiserte naturtypene i den kommunale kartleggingen og i MiS-områdene.


	1000
	1500
	1300
	1300
	

	c) Prioritere kartlegging av truete punkthabitater    for rødlistearter som ikke fanges opp av den kommunale kartlegginga eller i MiS. Disse bør inngå som supplement i kartleggingshåndboka og i MiS. Prosjekter på bestemte punkthabitater bør inngå. 
	500
	500
	
	
	

	d) Oppfølging av prosjekter som belyser i hvilken grad den kommunale kartlegginga fanger opp truete vegetasjonstyper. Kartlegging av truete vegetasjonstyper, som ikke fanges opp av den kommunale kartlegginga bør prioriteres slik at disse kan stedfestes. Slike områder vil også bli supplement til naturtypekartlegginga.
	1000
	1000
	500
	500
	

	2. Utrede utvidelse av program for overvåking av truete arter (se vedlegg 3). Argumentasjon, strategi og metodikk må utarbeides for hver art eller artsgruppe. Dette bør inngå som hovedaktiviteten i programmet, da de fleste prioriterte truete arter faller utenfor dagens overvåkningsaktiviteter. For prioriterte arter bør det, der det er nødvendig, startes opp utvikling av metodikk så snart som mulig. Gjerne gjennom ”pilotovervåking” av noen få utvalgte arter. 
	
	
	3000
	3000
	

	3. Forbedre mottakskapasiteten (inkludert kontrollbestemmelse) for materiale av truete arter ved naturhistoriske samlinger. Dette kan delvis gjøres gjennom å frigjøre midler i form av prosjektstillinger for kuratering. 
	1000
	1000
	500
	500
	

	 4. Utvikle bedre metodikk for standard klassifisering av arters habitater, naturtyper og trusselfaktorer. Både i forhold til organismegrupper, skala i tid og rom, tilstand og hevdstatus. Det må vurderes hvordan man skal beskrive og klassifisere en del parametre i tillegg til naturtypen i den kommunale kartlegginga. 
	500
	
	
	
	

	 5. Utarbeide liste over fremmede arter som det bør vurderes tiltak for i Norge med tilhørende trusselfaktorer. Det bør lages forslag til kartlegging, overvåking, tiltak og tilstandsrapportering på disse artene. 
	300
	300
	
	
	


Innledning

Arbeidsgruppe 1 Truete arter, truete naturtyper og fremmede arter har foreslått tiltak som skal samordne, supplere og forbedre kommunal kartlegging, annen kartlegging og nåværende overvåking. Når det gjelder samordning av sektorenes kartleggings- og overvåkingsaktiviteter har Stortinget i Innstilling 206 til St meld nr 42 (2000-2001) "Biologisk mangfold" sagt: " Kartlegging og overvåking i regi av sektormyndighetene vil komme i tillegg til og utfylle den overvåking og kartlegging som skjer i Miljøverndepartementet i samarbeid med kommunene. Kartlegging som gjøres i regi av de frivillige organisasjonene bør videreføres, styrkes og utvides. I første fase vil det bli fokusert på kartlegging, men overvåking prioriteres i neste fase.

Kartlegging

En total kartlegging av alle arter er ikke mulig, dels fordi vår kunnskap om det totale artsmangfoldet er mangelfull, og dels fordi det rent registreringsmessig er en uoverkommelig oppgave. Når det gjelder kartlegging av truete (rødlistede) arter, er dette en oppgave som omfatter ca. 4000 arter. Det er derfor nødvendig med strenge prioriteringer og vurderinger av hva man vil starte med og hvilke områder som det skal satses på når man nå skal arbeide med artskartlegging og overvåking av truete arter og naturtyper.

Rødlista er basert på tilgjengelig kunnskap og faglige vurderinger som gjøres etter fastsatte kriterier for de aktuelle artene. Viktige tiltak for å forbedre rødlista som forvaltningsverktøy vil være å sette inn økte ressurser og tilgjengelig kompetanse for å kunne vurdere nye artsgrupper, og for å kunne revidere tidligere rødlister ut fra tilgjengelig kunnskap. Det vil også være viktig å utarbeide konkrete forvaltningsråd for hvordan man kan ivareta den enkelte art på rødlista. Dette vil danne et bedre grunnlag for å kunne foreslå tiltak for å redusere antall truete arter i Norge. Den tverrsektorielle kartleggingen og overvåkingen av biologisk mangfold skal bidra til å bedre kunnskapen om rødlisteartenes status, særlig ved at kartleggingen framskaffer ny dokumentasjon om rødlisteartenes utbredelse og miljøkrav, jf Inns. S. nr. 206 (2001-2002) til St. meld. nr 42 (2000-2001). For at kunnskapen om rødlisteartenes konkrete forekomster og status i dag skal kunne få et nødvendig løft er det imidlertid nødvendig med kartleggingsprosjekter rettet direkte mot de aktuelle artene. For de fleste organismegruppene på rødlista er kunnskapen om utbredelse ennå svært mangelfull og for flere organismegrupper er det ennå ikke utarbeidet rødlister. Bedre kunnskap om artenes forekomst vil medføre at nye arter kan komme inn på den eksisterende lista mens andre faller ut. Mye av arbeidet med oppdatering, utvidelse og foredling av rødlista vil tilligge den nye Artsdatabanken. 

Etter diskusjoner i gruppen har vi i første omgang valgt å prioritere arter som står oppført på den norske rødlista og samtidig er globalt truet eller som er norske/europeiske ansvarsarter med bestandsnedgang. 
Kobling av rødliste og virkemidler skjer gjennom den kommunale kartleggingen ved at økonomiske og juridiske virkemidler knyttes opp mot "områder med stor verdi for biologisk mangfold" (A- og B- områdene). "Nasjonalt program for kartlegging, overvåking og artsdatabank", jf St meld nr 42 (2000-2001), legger til rette for at rødlisteartene og deres levesteder blir identifisert. Kunnskapen om disse naturtypene blir gjort tilgjengelig for forvaltningsmyndigheter på alle nivå. Det er viktig at økonomiske og juridiske virkemidler utvikles slik at truete arter og viktige naturtyper ivaretas. En av de viktigste manglene ved kommunekartlegginga er at truete arter ikke registreres systematisk. Det er derfor nødvendig å supplere den kommunale kartleggingen med ytterligere kunnskap om rødlisteartene og deres habitater, men også sette i gang konkrete kartleggingsprosjekter med geografisk avgrensning for utvalgte arter. Spesielt er dette viktig for de artsrike organismegruppene insekter og sopp hvor alle inventeringsteam vil ha underskudd på kompetanse for identifisering av arter.

Overvåking

Med unntak av de få arter som er del av spesielle overvåkingsprogrammer, er det svært liten organisert aktivitet på overvåking av truete arter, truete naturtyper og fremmede arter i Norge. Noen unntak finnes for pattedyr og fugl. Det er derfor stort behov for å starte overvåkingsprogram innenfor mange taksonomiske grupper med liten eller ingen slik pågående aktivitet. 
Det er lagt til grunn at kunnskapen som genereres må kunne brukes av forvaltningen for å treffe tiltak som sikrer arten (adaptive management = dynamisk samspill overvåking – forvaltning), dette inkluderer at eventuelle endringer må kunne dokumenteres på tidligst mulig tidspunkt. Videre må dataene ha tilfredsstillende kvalitet dvs. det må finnes metodikk som gir tilfredsstillende sikkerhet i estimater for bestandssituasjonen direkte eller indirekte gjennom vurderinger av størrelsen gjenværende leveområder (pga at usikre estimat ikke gir muligheter for sikkert å si at det er noen endring, verken positiv eller negativ).

Data bør for de arter det er mulig være arealmessig representative. For de aller sjeldneste artene er dette ikke mulig. Overvåkingen må da baseres på at en følger endringer direkte for kjente bestander (punktbestander) eller indirekte gjennom overvåking av leveområder, samtidig som en mer eller mindre systematisk kartlegger nye forekomster. Det er også viktig at overvåkingen har en organisering som gir garanti for kvalitet og kontinuitet/langsiktighet.
Fremmede arter

Problemet med spreding av arter som fortrenger/ utrydder stedegne arter (invasive arter) er økende, noe som har ført til stadig større oppmerksomhet rundt problemet internasjonalt og nasjonalt. I Norge utgjør fremmede, invasive arter en trussel for både rødliste arter, truete naturtyper og deler av det biologiske mangfoldet for øvrig. Norge har gjennom konvensjonen om biologisk mangold forpliktet seg til å hindre innføring og spredning av fremmede, invasive arter. I dette ligger også ulike tiltak som kartlegging, overvåking og bekjemping.

2. Faglig innhold i programmet

Arbeidsgruppa foreslår å etablere et tredelt program der truete (inkl. sårbare) arter, truete (inkl. sårbare) naturtyper/vegetasjonstyper og fremmede arter vil utgjøre separate programmer. Hovedvekten vil ligge på truete arter og naturtyper/vegetasjonstyper. GMO og økosystemer vil ikke bli behandlet som spesielle elementer innenfor programmet. 

2.1 Eksisterende relevante programmer

2.1.1. Truete arter

Det finnes i dag få overvåkingsprogrammer som dekker enkeltarter. Dette gjelder i all hovedsak noen arter av pattedyr og fugl. På de fleste andre organismegrupper er det imidlertid store mangler, eller ikke eksisterende kartleggings-/ overvåkingsprogrammer. De foreliggende  kartleggingsprogrammene sikter i hovedsak på å identifisere viktige områder for biologisk mangfold enten basert på spesifiserte indikatorsett eller ved en kombinasjon av indikatorer (abiotiske/biotiske) og naturtypekarakterisering. Kun atlasprosjektene i regi av de frivillige organisasjonene kartlegger direkte på forekomster/funn av arter, se vedlegg 1. 

Dagens status for kartlegging og overvåking av truete pattedyr, fugl, moser, lav, sopp, karplanter, invertebrater og marine organismer er kort gjengitt nedenfor.

Pattedyr og fugl
Kartlegging

På den siste norske rødlista (DN-rapport 1999-3) er det oppført 21 pattedyrarter og 49 fuglearter (pluss 1 utryddet pattedyrart og 6 utryddede fuglearter). For mange av disse foreligger det brukbart med informasjon om hvor artene forekommer og grove beregninger av bestandsstørrelser. For noen av artene er imidlertid kunnskapen om forekomst og bestandsstørrelse fortsatt meget mangelfull (vedlegg 2). Kunnskapen om forekomst av fugl og pattedyr er i stor grad et resultat av ’Atlasarbeid’ organisert av frivillige organisasjoner (NOF og NZF). Imidlertid er det bare for en del av de aktuelle artene utført spesialstudier som gir bedre oppløsning enn det Atlasarbeidet har kunnet gi. Det vil derfor i flere tilfeller være behov for en nærmere kartlegging av forekomst for de arter som prioriteres.

Overvåking

For flere av artene som er oppført på den norske rødlista for pattedyr og fugl foregår det allerede en eller annen form for overvåking av bestandssituasjonen (Vedlegg 2). I de fleste tilfellene foregår imidlertid slik overvåking bare på en lokal skala. Det er videre et stort behov for samordning, strukturering og kvalitetssikring av pågående aktivitet, og i mange tilfeller er det også et klart behov for en utviding av den aktiviteten som pågår.  

Den kommunale kartleggingen gir kun sporadiske registreringer for de aller fleste av pattedyr- og fugleartene som står på rødlista. Dette systemet er i dag derfor lite egnet for kartlegging og overvåking av fugl og pattedyr. Mange av artene som er oppført på rødlista bruker store arealer som er sammensatt av forskjellige naturtyper eller de bruker naturtyper som ikke er klassifisert som A eller B områder. Dette medfører at deres bestander ikke kan opprettholde utelukkende ved ivaretakelse av de A og B områdene som identifiseres ved den kommunale kartleggingen. Ingen av våre rødlistearter av pattedyr og fugl er direkte avhengige av de vegetasjonstypene som er identifisert som truete (Framstad og Moen 2001), og deres bestander kan da heller ikke direkte sikres ved ivaretakelse av disse vegetasjonstypene.

Invertebrater

Kartlegging

Kunnskapen om norsk utbredelse til invertebrater er svært variert. Når det gjelder insekter, er det registrert 16 000-17 000 arter, men sannsynligvis finnes mer enn 23 000. Det gjenstår med andre ord en formidabel kartleggingsjobb. Kartlegging av invertebrater/insekter har tradisjonelt foregått gjennom akkumulering av data fra et fåtall entusiastiske amatører. Kartlegging av sommerfugler er organisert gjennom LEPARB. Her er alle belagte funn digitalisert og katalogisert. Kartlegging av biller er organisert gjennom COLARB som er i en oppstartfase etter mønster fra LEPARB. Alle funn av mindre insektordner som gresshopper, saksedyr og kakerlakker registreres gjennom museumsprosjektet (finansiert av UFD). I tillegg til data fra amatørene har flere forskningsprosjekter de siste årene gitt verdifulle tillegg i datamengden. Som eksempel kan nevnes flere masseinnsamlingsprosjekter i skog. Kartlegging i kommunene har gitt kun sporadiske registreringer av invertebrater, siden denne kartleggingen i hovedsak foregår på naturtypenivå. Vi vet imidlertid at de truete og sårbare naturtypene og vegetasjonstypene er avgjørende for å sikre bestander av et stort antall rødlistede invertebrater.

Fylkesvise utbredelsesoversikter for terrestriske invertebrater finnes på bl. a. sommerfugler, blomsterfluer (EIS-kart), gresshopper, saksedyr, kakerlakker, biller (foreldet), teger, plantesugere, bladlus, spretthaler (delvis), stikkeveps, humler, maur, graveveps, nettvinger, edderkopper (under arbeid). Innenfor alle disse gruppene er kunnskapen om artenes utbredelse svært varierende. Det finnes også fylkesvise utbredelsesoversikter for alle norske ferskvannorganismer (Limnofauna norvegica). Kunnskapen om ferskvannsorganismers utbredelse er relativt god, men har store huller for enkelte grupper. Oppløsningen i slike kataloger er imidlertid alt for grov til å kunne brukes i forvaltningssammenheng. Det er derfor et stort behov for digitalisering av funnopplysninger omkring nesten alle taksonomiske grupper. Dette arbeidet er godt i gang gjennom museumsprosjektet i regi av UFD. De fleste gamle funnopplysninger har imidlertid så grov stedsangivelse at de ikke kan anvendes i lokal planlegging. Det er derfor stort behov for gjenbesøk og oppsporing av gamle lokaliteter for rødlistearter. Grupper uten oppdaterte kataloger /oversikter er generelt svært dårlig kjent. Dette gjelder i hovedsak store grupper innen Diptera og Hymenoptera som til sammen utgjør omlag halvparten av Norges insektfauna. Det finnes ingen organisert kartlegging av andre terrestriske grupper innen edderkoppdyr unntatt edderkopper, krepsdyr, myriapoder og terrestriske bløtdyr.

Overvåking

Overvåkingsaktiviteten av invertebrater har stort sett vært begrenset til ferskvann. 

Her har det pågått overvåkingsprogrammer for elveperlemusling og ferskvannskreps siden 2000. Disse vil sannsynligvis opphøre fra 2003 på grunn av manglende finansiering. Av den grunn bør de inkluderes i det nye overvåkingsprogrammet. Ellers bør nevnes sur nedbør-overvåkinga (DN) som startet i 1995 og omfatter 97 innsjøer, hvorav 20 besøkes hvert år. Her finnes gode data på ca. 80 av 140 arter plankton, samt noe data på makroinvertebrater. I kalkingsovervåkninga finnes også gode data på plankton. Det er også planer om å sette i gang overvåkingsprogrammet Biologisk mangfold i ferskvann (DN). Når det gjelder overvåking av enkeltvassdrag, finnes en 15-års serie fra Atna-vassdraget med kvantitative data på 30-40 vanlige arter stein/døgnfluer. Overvåkingsprogrammene i ferskvann fanger ikke opp rødlistearter og er derfor irrelevante i forhold til overvåking av truete arter. Enkeltarts-overvåking på terrestrisk side har vært svært begrenset. Det kan nevnes at mnemosynesommerfugl har vært overvåket med fangst gjenfangstmetodikk gjennom 15 år i Sunndalen (NINA). Her mangler imidlertid p.t. finansiering.

Karplanter

< Mer tekst bør inn her / Det har vært tatt en kontakt til Oslo-miljøet >

Gro Gulden henter innspill

Alle data legges inn i database gjennom museumsprosjektet. En del aktivitet i lokalforeninger. Gjennom 10 år har det foregått en årviss telling av individer på alle kjente lok. for orkideen Cephalanthera longifolia (kvit skogfrue).

Moser

Vi  kjenner ca 1075 mosearter i Norge, hvorav  216 er rødlistet. Kunnskapen om mosefloraen vår er generelt mangelfull, men med store regionale variasjoner i kunnskapsnivået. MiS- prosjektets registreringer i skog i 6 studieområder og 9 prøvekommuner bekreftet at mosefloraen særlig på Sørlandet og i Nord-Norge, men også i de indre delene av Østlandet er dårlig kjent. Mosemiljøet i Norge er lite med svært få amatører, og tilflyten av ny kunnskap gjennom innsamlinger og registreringer er liten. I Midt-Norge foregår en del kartlegging av rødlistearter, særlig i skog. Ingen mosearter registreres gjennom MiS, og ingen rødlistearter overvåkes. Behovet for ytterligere, helst systematisk, kartlegging er stort. 

Lav

Kartlegging

Antall kjente lavarter i Norge er ca 1850 mens sannsynlig antall er ca 2000. Flere mikrolavslekter og habitattyper er mangelfullt kjent. Interessen for lav har vært sterkt økende i løpet av de siste tiår, og det foregår relativt stor registreringsvirksomhet, bl. a. i regi av organisasjonen Siste Sjanse. Gjennom et prosjekt i 1992-1996 (finansiert av DN) ble samtlige blad- og busklavene inventert og vurdert for rødlista, mens skorpelavene (75% av artene), som er langt dårligere kjent, fortsatt ikke er vurdert. En undersøkelse av makrolavfloraen i Østfold (Bjørn-Petter Løvfall) er på det nærmeste avsluttet. Her registreres artene i 5x5 km ruter, og dette er antakelig den største systematiske undersøkelse av noen organismegruppe i Norge.

 Taxonomisk ekspertise har tidligere vært mangelvare, mens finansiering er mangelfaktoren i dag. Norsk LavDatabase (NLD) er en web-baset database ved Botanisk museum, UiO, som inneholder alle data om norske lav ved museene i Oslo, Bergen og Uppsala, samt data generert i et interaktivt, web-basert arkiv - primært av amatørene. Utdrag fra databasen kan presenteres på kart, tabeller eller tekst. Statistikker og bakgrunnssjikt i kartene viser geografisk fordeling av utført floristisk arbeid (antall feltdøgn, innsamlinger, lokaliteter, kjente arter i 10x 10 km ruter, osv.) og forekomst av hot-spots for sjeldne arter. Databasen drives i et taksonomisk/floristisk fagmiljø som løpende vurderer artsbestemmelser, utsiling av ukontrollerbar informasjon, koordinatfesting og databasens taksonomi/nomenklatur. Artene Usnea longissima (huldrestry) og Evernia divaricata (mjuktjafs) og forekomst av Lobarion-samfunn (lungeneversamfunn) registreres som indikatorarter for livsmiljøer i MiS. 

Overvåking

I forbindelse med rødlisteprosjektet (1992-1996) ble kjente lokaliteter for alle truete arter samt enkelte spesielt sjeldne arter/ansvarsarter oppsøkt og trusselsfaktorer vurdert (Tønsberg m.fl. 1996). Dette arbeidet dannet grunnlaget for gjeldende rødliste (DN 1999). Det foregår ingen oppfølging. Ingen rødlistede lavarter overvåkes på landsbasis i Norge.

Sopp

Kartlegging

Av sopp er det registrert ca 7200 forskjellige arter i Norge mens sannsynlig antall arter er minst 10.000. Enkelte soppgrupper er så godt som ikke undersøkt og selv blant de kjente artene er kunnskapen om forekomst/utbredelse gjennomgående svært mangelfull. Amatører kan være de største spesialistene på mange grupper. Rødlista for sopp har hele 87 direkte truete arter (762 arter totalt). Kartlegging av storsopper er organisert gjennom prosjektet Kartlegging av storsopper i Norge som startet i 1995. Gjennom prosjektet er det organisert 36 regionsansvarlige og ca 150 registranter som dekker alle fylker unntatt Nordland. Virksomheten er organisert gjennom et styre med forankring i UNM-Botanisk museum (UiO), Norsk Soppforening og Nyttevekstforeningen; årlig avholdes ett felles fagkurs for de regionsansvarlige. Alle data gjøres tilgjengelige i en database på nettet – se under lav. Prosjektet vurderes som velorganisert med stort potensial for videre kartlegging og lokalitetsovervåking. Dette prosjektet er i dag uten finansiering.

Kartlegging av beitemarkssopper, som er en truet gruppe av arter i kulturlandskapet i hele Europa og viktige indikatorer, foregår gjennom arbeidet til 4-5 spesielt interesserte amatører, hovedsakelig på Nordvestlandet og lokalt på Østlandet, mer tilfeldig i andre deler av landet. Øvrig kartlegging av sopp foregår spredt gjennom Nøkkelbiotoper i skog (Siste sjanse), kommunal kartlegging av naturtyper (svært sporadisk) og diverse forskningsprosjekter primært ved universitetene og NINA.

Overvåking 

Noe overvåking av mykorrhizasopper finner sted på prøveflater i skog med repetert datafangst (NINA). Det foregår metodisk datafangst på oppmerkede prøveflater som kan utvikles til overvåking gjennom Landsskogstakseringen (vedboende sopp), MiS (vedboende sopp), skogbrannflater (marklevende saprofytter og mykorrhizasopper), og gradienter i granskog (mykorrhizasopper). Ingen organisert lokalitetsovervåking foregår, men likevel tilløp for beitemarkssopp, særlig i Møre & Romsdal. I forbindelse med Høylandsprosjektet (1986-1989) fins totalregistrerte, permanente prøveflater i områder med varierende grad av luftforurensning (mykorrhiza- og andre storsopper).

Marine organismer

(Anders Jelmert)

Svært liten aktivitet, stort behov.

2.1.2 Truete naturtyper / vegetasjonstyper

Det er i dag to aktive programmer som kartlegger på naturtype/habitatnivå. Den kommunale BM kartleggingen kartlegger naturtyper etter DN håndbok 13-1999. Dette er et utvalg av naturtyper som er antatt å være de viktigste for biologisk mangfold.  Vel 300 kommuner har til nå fått tilskudd til BM kartlegging der naturtypekartlegging inngår. Pr dato har ca 70 kommuner ferdige kart over viktige naturtyper. Naturtypekartleggingen omfatter all norsk natur. Alle registrerte naturtyper er klassifisert i en 3-gradig skala; A-B-C . A og B områdene defineres som henholdsvis svært viktige (nasjonalt viktige) og viktige (regionalt  viktige) i biologisk mangfold sammenheng. 

Miljøregistreringer i skog (MiS-registreringer) foregår på oppdrag fra skogeiere til bruk i skogbrukssplan. Det gis tilskudd fra Landbruksdepartementet (LD) til dette arbeidet. Prosjektet omfatter registrering av livsmiljøer i den produktive skogen. Denne registreringen omfatter dels de samme enhetene som den kommunale kartleggingen, men med større fokus på punkthabitater og mer ”spisset” mot potensielle rødlisteforekomster. MiS registeringsmetodikken er spesielt tilpasset bestander i skogbrukssammenheng og vil i praksis resultere i noe mindre enheter enn i den kommunale naturtypekartleggingen.

For begge systemene gjelder det at ”truethet” som kriterium er viktig for de utvalgte enhetene som skal utfigureres, men ikke det eneste kriteriet. For enhetene i den kommunale kartleggingen er alle klassifisert i to truethetskategorier ; ”truet” og ”hensynskrevende” (DN-tabeller i notat som er sendt til Fylkesmennene)

For vegetasjontyper (plantesosiologisk definerte) finnes en rapport (NTNU rapport Bot. Ser. 2001-4) som gir en oversikt over de mest truete vegetasjonstypene i Norge. Disse er angitt med utbredelse til plantegeografisk region, men er ikke nærmere stedfestet. Det gjennomføres et prosjekt i 2002 for å se i hvilken grad den kommunale naturtypekartleggingen fanger opp de mest truete vegetasjonstypene (NTNU/NINA).

2.1.3  Fremmede arter

Spreding av fremmede, invasive arter regnes i dag som den største/nest største trusselen mot verdens biologiske mangfold. De fleste land i verden har i dag store problemer med invasive arter og bruker enorme summer på å begrense de negative effektene av disse. I Norge utgjør fremmede arter en trussel for både rødliste arter, truete naturtyper og deler av det biologiske mangfoldet for øvrig. Mange arter og naturtyper som er vanlige i dag, kan i fremtiden bli truet som følge av introduksjon av ikke stedegne arter som blir invasive. Problemet med spredning av arter som blir invasive og fortrenger/utrydder stedegne arter er økende, noe som har ført til stadig større oppmerksomhet rundt problemet internasjonalt som nasjonalt. Med unntak av noen arter som gjør stor økonomisk skade, er det likevel lite kunnskap og aktivitet omkring fremmede arter i Norge. 

Lakseparasitten Gyrodactylus salaris har ført til at flere av våre villaksbestander er utryddet. Hittil har denne parasitten kostet oss 3 - 4 milliarder kroner. I de lakseførende vassdrag som har både gyro og elvemusling, har elvemuslingen ikke reprodusert siden introduksjon av gyro da den er helt avhengig av lakseunger i sin livssyklus. Utsetting av fisk i naturlig fisketomme dammer er en stor trussel mot mangfoldet i denne naturtypen, og spredning av ørekyt har ført til at ørreten blir fortrengt og invertebratfaunaen forandrer seg fullstendig. Spredning av vasspest til Steinsfjorden har ført til nedgang i bestanden av ferskvannskreps. Ferskvannskrepsen er oppført i rødlista som hensynskrevende. Gjennom VannInfo-basen har vi en oversikt over dagens utbredelse til en del ferskvannsorganismer som er spredd til områder hvor de naturlig ikke hører hjemme. Dette er en base som er godt egnet til lagring av data for utbredelse og data fra overvåking av ferskvannsorganismer.

Stripegås, som er en introdusert art, er nå observert sammen med den utrydningstruete dvergåsa på dens rasteplass. Stripegås vet vi hybridiserer villig med dverggås. Minken gjør i enkelte områder stor skade på stedegne fuglebestander, og er en trussel mot sørlig myrsnipe og nordlig sildemåke som står som direkte truet i rødlista. Innførselen av brunrotte (Rattus norvegicus) førte til at den sannsynligvis fortrengte svartrotta (Rattus rattus) som i dag regnes som utryddet fra Norge. 

Bortsett fra sjøpattedyr og sjøfugler er det ingen marine arter på rødlista. Hvis marine arter for øvrig hadde vært på rødlista, ville hummeren vært en av dem. Innførsel og utsetting av amerikansk hummer er en direkte trussel mot vår sårbare hummerbestand. Når det gjelder spredningen av kongekrabben er det ingen som vet hvilke konsekvenser den har på vårt stedegne marine mangfold. Innførsel og utslipp av giftige alger fra ballastvann har ført til stor dødelighet og tap for oppdrettsnæringen. Det har også gått hardt utover det naturlige dyrelivet i områdene som ble rammet.

Innførsel av planter til hagebruk har ført til at noen av artene har spredd seg ut i naturen og etablert nye bestander som konkurrerer med det stedegne plantelivet. Rynkerose innført fra Nordøst-Asia har spredd seg fra norske hager og etablert seg i store mengder bl a på havstrender. Dette har ført til behov for bekjempelse i naturreservater. Innførsel av platanlønn fra Mellom-Europa for bruk som park- og hagetre, har ført til at arten har etablert seg i norsk natur. På grunn av rikelig frøsetting og sterk konkurranseevne er arten nå i sterk spredning i Norge, og den truer med å utkonkurrere hjemlige løvtreslag som for eksempel alm. Dette er et økende problem i edelløvskogsreservater. Innen skogbruket et det plantet mer enn 50 ulike fremmede treslag som til sammen utgjør et areal på minst 800 km2. Flere av disse kan være i ferd med å spre seg og fortrenge stedlige arter.

Når det gjelder system for kartlegging og overvåking av fremmede, invasive arter finnes dette i dag for lakseparasitten Gyrodactylus salaris. Det er også etablert overvåking av naturlig spredning av fremmede treslag.

. 
2.1.4 Konklusjon på dagens status 

Dagens status viser enorme utfordringer både på kartleggings- og overvåkingssiden, samt fremmede arter. Det er derfor klart at verken det programmet som nå skal settes i gang eller Artsdatabanken i sine første år skal kunne dekke alle de behov som er pekt på i denne gjennomgangen. Her må det prioriteres strengt fordi det verken er nok penger eller tilstrekkelig faglig kapasitet. På sikt er imidlertid dette dokumentet et viktig faglig grunnlag for Artsdatabanken å bruke i sin planlegging av virksomheten. 

Truete arter

Mange organismegrupper er relativt godt kjent og kartlagt, mens de artsrikeste organismegruppene (insekter og sopp) omfatter en rekke store grupper (innen f eks tovinger, årevinger, sekksporesopp) som det er svært mangelfulle kunnskaper om i Norge (ofte også i Norden). Det er derfor stort behov for kartlegging av dårlig kjente grupper. Det er også behov for kartlegging av bedre kjente grupper både gjennom registrering av nye lokaliteter og ved gjenbesøk av gamle kjente lokaliteter for å oppnå bedre stedfesting, og for å vurdere den nåværende forekomsten. Den kommunale kartlegginga er i hovedsak konsentrert om kartlegging av naturtyper. Dette medfører at truete arter i liten grad registreres, selv om de finnes i arealene som kartlegges. For de godt kjente gruppene er det derfor behov for å finne ut i hvilken grad truete arter fanges opp i de arealene som i dag kartlegges, og i neste omgang utvide kartleggingen til å inkludere et større spekter av truete arter. For mindre kjente organismegrupper er det sterkt behov for supplerende kartleggingsprosjekter.

Organisert overvåking foregår i svært liten grad, utenom de få arter (hovedsakelig pattedyr og fugl) som er del av spesielle overvåkingsprogrammer. Det er stort behov for å starte overvåkingsprogram innenfor store taksonomiske grupper med liten eller ingen slik aktivitet, samtidig som allerede etablert overvåking må videreutvikles, kvalitetssikres og samordnes.

Naturtyper 

Kartlegging og overvåking av naturtyper er i en startfase i Norge. Det er behov for samordning av pågående kartleggingsaktiviteter innen MiS og kommunekartlegginga. Dette bør bl.a. inkludere harmonisering av begrepsapparat og mer fokus på punkthabitater for rødlistearter. Truete vegetasjonstyper er nå identifisert, og forekomsten av disse må nå kartlegges.

Fremmede arter

Når det gjelder kartlegging og stedfesting av de invasive, og potensielt invasive, artene, gjenstår det en stor jobb. For noen få arter har vi en brukbar oversikt (mink, ørekyt, gyro). Det er kun for lakseparasitten Gyrodactylus salaris og for fremmede treslag at det foregår organisert overvåkning.
2.2 Igangsetting inkl. prioritering mellom ulike prosjekter

2.2.1 Truete arter

Kartlegging

Truete arter fanges opp på en mangelfull måte i pågående kartleggingsprogrammer. I den kommunale naturtypekartleggingen er det tilfeldig om nye forekomster påvises – det normale er at man får oversikt over kjente forekomster (vanligvis ikke alle) og det er unntaksvis tid til å oppsøke lokaliteter for a sjekke aktuell status og nøyaktig beliggenhet. I Miljøregistreringer i skog (MiS) registreres heller ikke rødlistearter, men man bruker forekomsten av to rødlistede lavarter som indikatorer på et gitt livsmiljø. Det er derfor behov for å organisere nye systemer for kartlegging av truete arter som kan supplere de pågående kartleggingsprogrammene. 

Det er viktig å tilrettelegge informasjonen slik at opplysningene fortløpende kan integreres i kommunale kart (A- og B områder), skogbruksplaner, osv. Slike systemer må fundamenteres i forskningsinstitusjoner (universitetsmuseer eller nasjonale forskningsinstitutt) eller en artsdatabank som kan sikre kontinuitet og kvalitet. En svært ressurskrevende del av kartleggingen er faktisk å påvise de artene man ønsker. Det er en selvfølge at kartleggingen må baseres på den beste innsikt og kunnskap om artenes biologi og forekomst. I mange tilfeller genereres funn av rødlistede arter gjennom frivillige organisasjoner og amatører. Disse bidrar og har bidratt med store mengder data til kartlegging av biologisk mangfold. Det er ytterligere stort potensial for å engasjere frivillige organisasjoner i dette arbeidet. Det er derfor viktig å stimulere foreninger og ressurspersoner under SABIMA-paraplyen til feltarbeid, samt å få til gode rutiner for informasjonsutveksling mot naturhistoriske samlinger. Organisering av et slikt system vil ligge nært opp til Artsdatabankens behov for å sikre kvalitet og kontinuitet i datatinnsamling, men også samording av innkomne data. 

Det bør utarbeides en standard metodebeskrivelse for registrering av truete (rødlistede) arter som tilfredsstiller krav fra artsdatabanken, naturhistoriske samlinger og sluttbrukere av informasjon (dvs. de som skal bruke informasjon i arealforvaltning og til å utarbeide hensynstiltak). Samtidig må en slik metodebeskrivelse være praktisk og enkel å bruke for dem som skal registrere arter i felt. Den bør minimum omfatte:

· metoder for presis stedfesting av lokaliteten

· angivelse av aktuell status for arten (populasjonsstørrelse)

· angivelse av aktuell status for habitat 

· angivelse av spesifikke trusler samt aktuelle hensyn/bevaringstiltak på lokaliteten

· dokumentasjon avforekomsten (belegg)

· rutine for rapportering av funn (til artdatabank, naturhistorisk samling, med videre formidling til kommuner, DN, MiS, etc.)

En slik metodebeskrivelse bør inngå som et supplement i kartleggingshåndboka. Det bør vurderes et system for prekvalifisering av institusjoner for deltagelse i denne type aktivitet. Disse kravene kan være litt forskjellig for ulike taksonomiske grupper. 

Enkelte lokaliteter er svært artsrike (=hot-spots sensu Prendergast et al. 1993, Nature 365: 335-337) og består ofte av flere habitater (inkl. naturtyper, vegetasjonstyper og punkthabitater). Habitatene er ikke nødvendigvis truet, men har ofte spesielle habitatkvaliteter (f eks lang kontinuitet, stor utstrekning, godt mikroklima etc). Diskusjonen omkring hvorvidt hot-spots har en større andel rødlistearter enn andre lokaliteter er kontroversiell (Prendergast et al. 1993). Uavhengig av om lokalitetene er artsrike, anses det som svært viktig å kartfeste lokaliteter der flere rødlistearter opptrer på samme lokalitet. Slike lokaliteter kan vi kalle hot-spots for rødlistearter. Det er uvisst i hvilken grad slike områder fanges opp i kommunekartlegginga da det ikke er noen direkte sammenheng mellom truete arter og verdifulle naturtyper. Dette ansees som en meget viktig oppgave da dette vil være de viktigste områdene for truete arter i Norge.

Kvalitetssikring av innkomne artsdata må skje gjennom institusjoner der taksonomisk ekspertise finnes (museer, universiteter og nasjonale forskningsinstitutt). Etterprøvbarhet bør sikres ved å ta vare på materialet eller at det er mulig å etterspore primærdataene i databasene. Det bør stilles krav om at alle kartleggingsprosjekter, konsekvensutredninger og lignende som utføres helt eller delvis for offentlige midler, må levere representative belegg av artene til et museum eller dokumentere forekomsten annet vis (gjelder f eks pattedyr, fugl, fredede arter/konvensjonsarter). Mottakskapasiteten ved universitetsmuseene med hensyn til faglig kompetanse (kuratering) og fysisk lagringsplass utgjør imidlertid en flaskehals og må forbedres. Mange av de som i dag sitter på denne type kompetanse har liten kapasitet til å ta på seg bestemmelsesarbeid. Dette kan derfor delvis gjøres gjennom å frigjøre midler i form av prosjektstillinger for kuratering

Det har blitt påpekt at det er dårlig operativ oversikt over mangfoldet i Norge i forhold til konkret oppfølging med virkemiddelbruk, med de konsekvensene det kan ha for planlegging, utbygging og utforming av hensynstiltak. Dette kan forbedres gjennom økt presisjon i stedfesting av data, noe som også innebærer gjenbesøk på kjente lokaliteter for forekomster der det bare foreligger gamle funn siden disse generelt har for grov stedfesting.  Presisjonskravet vil være avhengig av taksonomisk gruppe og innsamlingsmetodikk som kan tilpasses etter behov. Avhengig av artenes økologi vil det være nødvendig å vurdere artsspesifikke buffersoner under inngrep/tiltak i planleggingsarbeidet. 

Det er et nesten 4000 arter rødlistede arter i Norge, og det er derfor viktig å prioritere kartlegging innen disse. Det viktigste vil være først å kartlegge artene en senere ønsker å overvåke. Generelt viktige kriterier for prioritering vil ellers være a) status på rødlista (med prioritering av arter i kategoriene truet og sårbar, b) naturtyper hvor de forekommer og omfang av habitatendring i disse, c) arter som er sterkt stedstilknyttet, dvs. forekomster som forventes å være stabile i en årrekke framover gitt at habitatet er inntakt. 

Overvåking

De fleste artene på rødlista dekkes ikke av dagens overvåkingsaktivitet. Det er derfor stort behov for igangsetting av nye overvåkingsaktiviteter. I første omgang vil programmet prioritere stedfesting av data på slike arter. Overvåking vil komme inn i andre del av programmet. Man ser for seg fire prinsipielt ulike aktiviteter for å dekke opp flest mulig rødlistearter. 

1. Direkte overvåking av enkeltarter 
Dette vil omfatte et sett av truete arter som velges ut på bakgrunn av et sett kriterier, der global truethet og kostnadseffektivitet tillegges stor vekt. Overvåkingen bør si noe om populasjonsutviklingen på flest mulig lokaliteter, men den skal ikke være arealrepresentativ.

2. Simultanovervåking i hot-spots for rødlistearter
Studier av populasjonsutvikling av flere høyt prioriterte arter simulatant på ett avgrenset areal, en lokalitet.

3. Arealrepresentativ overvåking. Registrering av truete arter i statistisk representative arealer i regionale nettverk. Denne typen overvåking er viktig for å sikre objektivitet og for å kunne overvåke tilstanden over større arealer. Dette vil omfatte arter med relativt stor utbredelse og relativt store populasjoner.

4. Sikring av truete arter gjennom naturtyper. 

Mange arter er så krevende å overvåke som enkeltarter at det anses som mer effektivt å sikre deres bestander ved overvåking av deres habitater (indirekte overvåking). Dette kan skje gjennom kvalitative og kvantitative registreringer i naturtyper eller punkthabitater med kjente forekomster.  

Arbeidsgruppen har kommet fram til et sett med arter som i seinere faser av programmet bør gis prioritet i et nasjonalt Program for Kartlegging og Overvåking. Dette omfatter arter som foreslås overvåket som enkeltarter, valgt ut etter kriteriene i Framstad og Kålås (2001). Artene skal stå på rødlista, ev være opplagte rødlistearter som tilhører taksonomiske grupper som ikke er vurdert i rødlistesammenheng. Det må her gjøres strenge prioriteringer der det særlig legges vekt på Europeisk eller global truethet. Ofte er det slik at arter som indikerer noe i bevaringssammenheng ikke nødvendigvis er truet i Norge. Det ble derfor påpekt vanskeligheter med å kombinere arters indikatorfunksjon med internasjonal bevaringsverdi. Operasjonelle kriterier (praktisk gjennomførbarhet) tillegges stor vekt hos artsgrupper som er vanskelig å overvåke. Utvalgskriterienes prioritet vil derfor avvike noe fra Framstad og Kålås (2001) på enkelte grupper. Metodikk for overvåking av enkeltarter bør utarbeides for hver enkelt art når programmet operasjonaliseres. Metodikken bør rettes mot å måle endringer i populasjonsstørrelser over tid og skille ut naturlige og menneskeskapte påvirkningsfaktorer. Kartlegging av populasjonenes tetthet og utbredelse bør ligge i bunnen. Overvåkingen bør være hypotesebasert med prediksjonsscenarier. 

Noen lokaliteter huser flere rødlistearter i de høyeste kategorier for én organismegruppe, f.eks. makrolav, biller og sommerfugler. Tanken om overvåkning av slike hot-spot lokaliteter for rødlistearter er at en her kan studere populasjonsutvikling av flere høyt prioriterte arter samtidig på ett avgrenset areal, en lokalitet. Dette gir kunnskap vi trenger, og kan best karakteriseres som en form for følgeforkning til et overvåkningsprogram. Det må understrekes at en slik hot-spot overvåkning ikke kan erstatte en art for art overvåkning i tråd med den prioriterte artslisten, hvor det jo er vesentlig å overvåke flest mulig lokaliteter for hver art, for å si noe om populasjonsutviklingen av (hver av) disse artene nasjonalt.  Disse hot-spot lokalitetene for ulike organismegrupper bør, i forhold til vår sterkt mangelfulle kunnskap, være høyt prioriterte arealer for forvaltningen, og vi vet at de fleste av dem er uten vern i dag. 
Noen av artene som får høyest prioritet når det gjelder overvåking (står oppført på den norske rødlista og samtidig er globalt truet eller er Europeiske ansvarsarter med bestandsnedgang) har fortsatt relativt vid utbredelse og gode bestander i Norge. For disse kan det utføres en systematisk arealrepresentativ overvåking av bestandssituasjonen i et landsomfattende nettverk. Kunnskaper om dataenes representativitet i forhold til større arealer er viktig for å sikre objektivitet og å kunne si noe om endringer regionalt. Slik overvåking krever imidlertid at artene har så gode bestander at registreringene i et overvåkingsnettverk kan relateres til endringer i utbredelse og bestandsstørrelse. Arealbaserte registreringer vil derfor i liten grad fange opp flertallet av rødlistearter, men kan være egnet for enkelte arter som bruker store områder, f eks pattedyr og fugl. Det er ønskelig at pågående aktiviteter kan utvides slik at slike data kan trekkes ut av f. eks. kommunekartlegginga eller MiS. 

En arealbasert overvåking av truete arter bør knyttes til overvåkingsflater i et nasjonalt system. I arbeidsgruppe ”Skog” er det omtalt en nasjonal infrastruktur av overvåkingsflater som fanger opp alle naturtyper med et 18x18 km nett. Det er foreslått å knytte ekstensiv overvåking av utvalgte organismegrupper til dette nettet. En overvåking av truete arter kan legges til denne overvåkingen ved å benytte metoder man vet fanger opp truete arter. Dette vil gi synergieffekter både ved at man får mye gratis miljøinformasjon fra flatene og ved at samme feltpersonell kan utføre flere oppgaver på en kostnadseffektiv måte.

Habitatødeleggelse er den viktigste trusselen mot artsmangfoldet i Norge (DN 1999). Arter som inngår som opplagte elementer i truete naturtyper/vegetasjonstyper/punkthabitater (for eksempel insekter i hule trær), vil ofte kunne sikres mer effektivt gjennom overvåking på naturtypenivå. Slike arter er utelatt blant de prioriterte artene selv om de i utgangspunktet bør prioriteres. Simultansikring gjennom habitatovervåking kan være kostnadseffektivt der dette kan dekke flere arter med lignende økologi og trusselbilde.
Det er imidlertid viktig å påpeke at habitatovervåking i utgangspunktet kun bidrar til sikring av habitatet. Artene kan påvirkes av andre trusselfaktorer som ikke nødvendigvis berører habitatet f. eks forurensning. Marine arter bør i første fase sikres ved ivaretakelse av naturtyper, da kunnskapen om disse er for mangelfull til at enkeltartsovervåking vil være effektiv. For de rødlisteartene som faller utenfor de truete naturtypene er overvåkingen knyttet til art, punkthabitat og hot-spots for rødlistearter særlig viktig for at tiltak for å sikre artene kan iverksettes i tide. 

2.2.2 Truete naturtyper

Kartlegging og overvåking på habitatnivå inkluderer både naturtyper ( jf. DNs håndbok 13), vegetasjonstyper (jf. Fremstad 1997) og punkthabitater (jf. NINA fagrapport 047). Habitater defineres på grunnlag av artenes preferanser til forskjell fra naturtyper/vegetasjonstyper som defineres på grunnlag av et sett kriterier f eks artssammensetning, utseende, kjemi, hydrologi og klima. Punkthabitater (=mikrohabitater) vil er en substratbasert inndeling av habitater som er punktvis fordelt i naturen. Økosystemnivået /landskapsnivået vil ikke bli omfattet av dette programmet. 

Kartlegging

Naturtyper kartlegges i dag av kommunene. Punkthabitater for truete arter registreres delvis både gjennom kommunekartlegginga og MiS. Truete vegetasjonstyper i Norge er nylig rapportert (Fremstad & Moen 2001), men kartlegging gjenstår også her. 
DN vurderer følgende tiltak som oppfølging av denne rapporten: 
· offisiell truethetsstatus for truete vegetasjonstyper (bygge opp kunnskapsgrunnlaget, mer konsekvent med hensyn til detaljeringsgrad)

· bedre oversikter som beskriver trusselfaktorer (oppfølging av NINA fagrapport 047)

· opprettelse av et nettverk for nasjonale typeområder for forskning og overvåking (ut fra representativitet og regional variasjon, slike områder vil bl.a. kunne gi nyttig kunnskap og erfaring om skjøtsel)

· kartlegging av lokaliteter for truete vegetasjonstyper (NINA og VM har et pågående prosjekt for DN, hvor man kartlegger de truete vegetasjonstypene og vurderer hvordan de fanges opp i den kommunale kartleggingen i to kommuner i Trøndelag.) 

· vurdere sikringstiltak gjennom arbeidet med ny biomangfoldlov og vurdering av administrative og økonomiske virkemidler

Foruten å være viktig i seg selv, er lokalisering, areal og kvalitet på områder med truete vegetasjonstyper et nyttig redskap i overvåking og tilstandsrapportering og ikke minst naturtypekartlegging. DN har gjort en vurdering av i hvilken grad de truete vegetasjonstypene fanges opp gjennom kartleggingen av verdifulle naturtyper i den kommunale kartleggingen, og satt opp tabeller over truete vegetasjonstyper i naturtypene. Vegetasjonstyper har åpenbare mangler i forhold til å fange opp alle truete naturtyper. Dette gjelder spesielt naturtyper som skilles på alder (suksesjonsstadier), struktur eller mangel på vegetasjon. Naturtyper med lang kontinuitet i tid og rom er også svært viktige uten at de fanges opp i begrepsapparatet. Eksempler på verdifulle naturtyper som ikke dekkes av vegetasjonstyper er urskog, kystgranskog, grotter og hule trær. 

Punkthabitater blir også i liten grad dekket av dagens kartleggingssystemer (f eks hule trær i kulturlandskapet). Lokalisering, kvalitet og kvantitet av slike habitater vil være et nyttig redskap i overvåking og tilstandsrapportering for mange truete arter. Punkthabitater dekkes opp i større grad gjennom Naturtyper (DNs håndbok 13) og MiS-systemet. Ingen av systemene er fullt ut tilfredsstillende, og det etterlyses et standard begrepsapparat for naturtyper som fungerer på tvers av ulike skalaer og organismegrupper og i alle habitater (jf. habitattyper i NINA Fagrapport 047). 

På større skala er landskapsnivået (inkl.økosystemer) også vanskelig å dekke, men bør kunne kartlegges gjennom analyser av data fra pågående landsdekkende kartleggingssystemer. Dette er et meget viktig arbeid for å kunne drive forsvarlig overvåking av naturtyper, men dette tiltaket vurderes å ligge nærmere opptil arbeidsoppgavene til den instans som har ansvar for oppdatering og foredling av rødlistene (Artsdatabanken), enn som en integrert del av overvåkingsprogrammet. 

Det er også viktig å belyse sammenhengen mellom truete arter og naturtyper. Rødlistearter er ofte avhengige av nøkkelfaktorer eller punkthabitater som opptrer uavhengig av naturtyper. Denne sammenhengen bør utredes med tanke på at flere arter som faller utenfor enhetlige naturtyper fanges opp i kartleggingsprogrammet.

Naturtyper som kvalitativt og kvantitativt er mest truete bør prioriteres. Dette vil i stor grad omfatte naturtyper i skog og kulturlandskap. Det marine faller gjennom i dagens programmer. Kartlegging av marine naturtyper bør følge DN håndbok 19:2001 supplert med det europeiske systemet EUNIS. (Prioriteringene må samordnes med gruppe Hav og Kyst.) 

Overvåking

Overvåking av naturtyper bør inneholde elementer som beskrivelse av komposisjon (naturtype, artssammensetning), struktur (utstrekning, forbindelser) og kontinuitet og kan overvåkes ved å registrere arealendringer gjennom prosesser som forstyrelser, patch- dynamikk og forflytninger. Det er i dag for dårlig kunnskapsgrunnlag for å lage en prioritering mellom truete naturtyper. Dette arbeidet bør imidlertid prioriteres på samme måte som en har laget er oversikt over truete vegetasjonstyper. Dette krever imidlertid at begrepsapparatet er på plass først. 
Naturtyper/vegetasjonstyper bør generelt overvåkes både med hensyn på endringer i kvalitet og areal. Det vil bli satt i gang et forsøk gjennom det kommunale rapporteringssystemet KOSTRA for å rapportere inngrep i kartlagte A og B områder. Det bør også sjekkes ut om eksisterende overvåkningssystemer som f eks. 3Q fanger opp truete vegetasjonstyper/naturtyper

Metodikk for overvåking av naturtypene bør imidlertid utarbeides når aktiviteten er implementert. Denne bør bygge på DN-Utredninga (1997-7). Utviklingen av metodikk skal i tillegg skje som en del av følgeforskningen til aktiviteten. 

2.2.3 Fremmede arter
Det ble påpekt mangel på en liste over fremmede arter som det bør vurderes tiltak for i Norge. Det bør være en prioritert oppgave å lage en slik liste som et basisdokument for forvaltning av fremmede arter. En slik liste bør inneholde vurderinger av skade og skadepotensialet for de ulike artene. 

Det bør settes i gang kartleggings-, overvåkings-, og tiltaksprogrammer for flere arter på lik linje med overvåking og kartlegging av Gyrodactylus salaris. Aktuelle arter vil for eksempel kunne være japansk drivtang, platanlønn, sitkagran, rynkerose, tromsøpalme, vasspest, signalkreps, kongekrabbe, iberiaskogsnegl, ørekyt, sørv, mort, gjedde, stripegås, canadagås, moskus, mårhund.

I et land med store geografiske og klimatiske forskjeller vil flytting av arter og deres genmateriale også kunne utgjøre en trussel for stedegne arter. Eksempler på dette er skogreising på treløs mark og treslagskifte fra furu/løvskog til gran. Slik spredning berører i dag et sammenhengende areal på ca 2500 km2. Resultatet av slike inngrep er at naturlige planter og dyr fortrenges og økologiske forhold endres. Det bør gjøres en bedre kartlegging av denne typen aktivitet, og opprette et overvåkingssystem i forhold til endringer i areal og effekter på naturlige arter og økosystemer.

Forebyggende tiltak samt en sterk lovgivning er nødvendig for å unngå å få nye invaderende fremmede arter til landet. Det bør være en prioritert oppgave å fremme slike tiltak siden nye arter kommer inn til landet i akselererende tempo.

Norge bør holde seg innenfor de internasjonale regelverk som finnes. Det vil si at introduserte arter skal kontrolleres, ikke fremmes. I det minste må man skaffe seg full oversikt over økologiske konsekvenser og spredningspotensiale til de aktuelle artene.  

Følgeforskning

Følgeforskning innebærer forskningsprosjekter som er direkte eller indirekte knyttet opp mot kartleggings og overvåkingsaktivitetene. Det er viktig å oppnå en nærmere kobling mellom forskning og overvåking. Gjennom oppfølging av St.meld.42 skal det etableres et kunnskapsbasert forvaltningssystem på tvers av sektorene for å sikre det biologiske mangfoldet. Forskningens rolle i kartleggings og overvåkingsprogrammet er knyttet til utvikling av metoder, parametere og design for overvåking, samt kvalitetssikring i forbindelse med registrering, innsamling, identifisering, datalagring, analyse og tolking. Det er store kunnskapsbehov knyttet til utvikling av metoder for overvåking av vanlige, truete, fremmede arter og naturtyper. En viktig del av dette vil være hypotesebasert overvåking som har kommet inn som et viktig ledd i europeiske overvåkingsprogrammer. Slik overvåking går ut på å kunne predikere endringer og hendelsessenarier. Andre forskningsoppgaver vil være å videreutvikle kunnskapen om sammenhenger mellom indikatorer og biomangfold. Det er også behov for bedre forståelse av trusler og miljøendringer. Forskningsaktivitetene må samordnes mellom de ulike gruppene. Generelt bør størst innsats kanaliseres til vanskelige taksonomiske grupper med lav kunnskapsstatus.

Følgeforskning vil være aktuelt både i forhold til artsdatabanken og flere av tiltakene nedenfor. I forbindelse med Resultatdokumentasjonssystemet (RDS) der alle sektorer skal rapportere sin overvåking, er det utviklet nasjonale resultatmål, med tilhørende nøkkeltall. Nøkkeltall som skal vise om målene nås, er utviklet for alle resultatområdene i miljøvernpolitikken. De vil kreve innsamling av data gjennom overvåkingsprogram. For resultatområde 1 (Biologisk mangfold) er få nøkkeltall operative, noe som delvis skyldes behov for forskning og utvikling før rutinemessig innsamling av data kan starte. 

I følge siste handlingplan til forskningsprogrammet Biologisk mangfold - trusler, dynamikk og forvaltning, kap. 4 Strategiske målsettinger og føringer vil programstyret bl a:

· At programmet skal inkludere prosjekter basert på analyse av

akkumulerte overvåkingsdata.

· Innvilge prosjekter som gir kunnskap til og er relevante for

kartlegging og overvåking av biologisk mangfold.

Bidra til utvikling av nøkkeltall for biologisk mangfold.

Gruppen vil anbefale at UFD stiller friske midler til disposisjon for ovennevnte følgeforskning. For å sikre følgeforskning av høy kvalitet bør disse midlene utlyses gjennom forskningsprogrammet Biologisk mangfold - Dynamikk, trusler og forvaltning.

Konklusjon

Pågående naturtype/habitatkartlegging i den kommunale kartleggingen og i MIS fremskaffer dokumentasjon hovedsakelig kun på naturtypenivå. Sammenhengen mellom truete naturtyper og truete arter er uklar. Det er derfor viktig at kartlegging og overvåking foregår synkront både på arts- og naturtypenivå. Kartlegging av hot-spot for rødlistearter gjennom presis stedfesting og oppdatering av aktuell status for kjente lokaliteter bør prioriteres fordi de indirekte kan dekke opp prioriterte, truete arter som er vanskelig å overvåke, og fordi det vil være en viktig indikator på sammenhengen mellom truete arter og naturtyper. Denne kartleggingen vil også omfatte arealer som til en viss grad ikke fanges opp i dagens kartleggingssystemer. Samtidig bør det startes kartleggingsprosjekter på enkelte prioriterte truete arter. 

Kartlegging og overvåking av truete naturtyper (inkl. veg.typer og punkthabitater) bør prioriteres høyt både pga deres egenverdi og de verdifulle naturelementene de består av. Dagens kartleggingssystemer må oppgraderes/ utvides slik at både truete vegetasjonstyper, truete punkthabitater og hot-spots for rødlistearter kan fanges opp. Et funksjonelt begrepsapparat for standard klassifisering av naturtyper og punkthabiater (som fungerer på tvers av taksonomiske grupper) er en forutsetning for forsvarlig forvaltning av slike arealer. Gjennomførbarheten av tiltakene som her skisseres er avhengig av feltinnsats fra frivillige organisasjoner, samt forbedret mottakskapasitet for taksonomisk materiale.

Man starter med kartleggingsaktiviteter, mens overvåking kommer inn i siste del av programmet. Overvåkingsprogrammet bør baseres på overvåking av populasjonsendringer hos enkeltarter både på enkeltlokaliteter og i landsomfattende arealrepresentative nettverk. Endringer i areal og kvalitet på truete naturtyper/punkthabitater bør også overvåkes.

Gruppen foreslår å prioritere truete arter/naturtyper sterkere enn fremmede arter da habitatødeleggelse er en mer alvorlig trussel for truete arter enn fremmede arter i Norge (jf rødlista, DN 1999). Det bør imidlertid utarbeides ei liste over fremmede arter som det bør vurderes tiltak for i Norge.

Forslag til tiltak under kartlegging og overvåking av arter og naturtyper, og fremmede arter

Forslagene er i prioritert rekkefølge. (Alle delpunktene under punkt 1 er likt prioritert). Alle tiltak nedenfor bør ses i sammenheng med opprettelsen av en artsdatabank.

Arbeidsgruppa foreslår at det skal organiseres et system for kartlegging og overvåking av truete arter. I dette systemet vil dataene hovedsaklig genereres gjennom innsats i forskningen og fra frivillige organisasjoner. Slike data bør kvalitetssikres gjennom institusjoner med relevant kompetanse. En viktig forutsetning her er tilfredsstillende mottakskapasitet (inkludert kontrollbestemmelse) for taksonomisk materiale innenfor hvert tiltak. Artsdatabanken vil basere seg på disse dataene og skal bl a knytte sammen basene i en portal og bidra til å initiere ytterligere framskaffelse av data. Her foreslår vi at følgende tiltak prioriteres når det gjelder kartlegging og overvåking av truete arter:
1a) Gjennomføre undersøkelse av hvilke rødlistearter som trolig ikke fanges opp innenfor de områdene som kartlegges i den kommunale kartleggingen eller i MiS-områdene, ved kartlegging av hot-spots for rødlistearter gjennom presis stedfesting og oppdatering av aktuell status for kjente lokaliteter (eksisterende materiale) av slike arter. Videre bør en foreslå eventuelle tiltak for videre kartlegging/overvåking/sikring av disse artene. En metodebeskrivelse bør inngå som supplement i kartleggingshåndboka. 

 b) I tråd med Stortingets føringer sikre at kartleggingen bidrar til å bedre kunnskapen om rødlistearters status, ved at kartleggingen framskaffer ny dokumentasjon om rødlistearters utbredelse og miljøkrav. Dette gjøres ved at metodene videreutvikles og kunnskapsnivået blant registrantene heves. Dette bør i første om gang omfatte et sett med prioriterte truete arter. (Vedlegg 3 vil bare være et utgangspunkt og eksempel for utvikling av programmet). Se på sammenhengen mellom truete arter og naturtyper bl a gjennom undersøkelse av i hvilken grad de truete arter forekommer innenfor de identifiserte naturtypene i den kommunale kartleggingen og i MiS-områdene.

 c) Prioritere kartlegging av truete punkthabitater for rødlistearter som ikke fanges opp av den kommunale kartlegginga eller i MiS. Disse bør inngå som supplement i kartleggingshåndboka og i MiS. Prosjekter på bestemte punkthabitater bør inngå. 

 d) Oppfølging av prosjekter som belyser i hvilken grad den kommunale kartlegginga fanger opp truete vegetasjonstyper. Kartlegging av truete vegetasjonstyper, som ikke fanges opp av den kommunale kartlegginga bør prioriteres slik at disse kan stedfestes. Slike områder vil også bli supplement til naturtypekartlegginga.

2. Utrede utvidelse av overvåkingsprogram for truete arter (se vedlegg 3). Argumentasjon, strategi og metodikk må utarbeides for hver art eller artsgruppe. Dette bør inngå som hovedaktiviteten i programmet, da de fleste prioriterte truete arter faller utenfor dagens overvåkningsaktiviteter. For prioriterte arter bør det, der det er nødvendig, startes opp utvikling av metodikk så snart som mulig. Gjerne gjennom ”pilotovervåking” av noen få utvalgte arter. 

3. Forbedre mottakskapasiteten (inkludert kontrollbestemmelse) for materiale av truete arter ved naturhistoriske samlinger. Dette kan delvis gjøres gjennom å frigjøre midler i form av prosjektstillinger for kuratering. 

4. Utvikle bedre metodikk for standard klassifisering av arters habitater, naturtyper og trusselfaktorer. Både i forhold til organismegrupper, skala i tid og rom, tilstand og hevdstatus. Det må vurderes hvordan man skal beskrive og klassifisere en del parametre i tillegg til naturtypen i den kommunale kartlegginga. Dette vil være et viktig redskap i statistikk og rapportering. Det må diskuteres hvorvidt dette skal være et tiltak under overvåkingsprogrammet eller artsdatabanken.

5. Utarbeide liste over fremmede arter som det bør vurderes tiltak for i Norge med tilhørende trusselfaktorer. Det bør lages forslag til kartlegging, overvåking, tiltak og tilstandsrapportering på disse artene. 

3 Samordning og dataforvaltning

Det vil være hensiktsmessig med et organisatorisk system for kartlegging og overvåking der datainnsamling og drifting av databaser skjer gjennom frivillige organisasjoner/kommuner, fag- og forskningsinstanser. Det bør gjennom avtaler sikres at fagdatabaser av interesse gjøres tilgjengelige for artsdatabanken slik at bankene kan nytte disse data. Dette systemet krever stor aktivitet på amatørsiden, og et mottaksapparat for kvalitetssikring av innkomne data.
Datagruppa lager dette kapittelet felles for alle gruppene.

4. Ansvarsfordeling og finansiering

Dette kapittelet vil også være et felleskap. for alle gruppene. Alle gruppene oppfordres til å spille inn noen setninger om ansvar og finansiering i grove trekk. Knut Simensen og Ingunn Lid syr sammen dette. 

Når det gjelder ansvar og finansiering for tiltakene fylles vedlagte tabell ut. Fint om dere spiller inn forslag her.

Vedlegg 1. Status for atlasprosjekter i regi av frivillige organisasjoner der forekomster og funn kartlegges direkte.

	program
	metodisk opplegg
	relevans for biomangfold
	viktigste mangler

	Norsk hekkefuglatlas

(i regi av Norsk ornitologisk forening)
	•
lokal registrering og stedfesting av ulike typer hekkeaktivitet hos fugl, innrapportering til sentral database

•
omfatter i prinsippet alle fuglearter i alle naturtyper 

•
presentasjon pr 10x10 km el. 50x50 km rute
	•
gir i prinsippet landsdekkende data for forekomst av hekkefugl

•
ved gjentak vil data for variasjon i tid og rom kunne knyttes til ulike miljøforhold

•
ev. nøyaktige obs. av rødlistete arter av stor verdi
	•
for mange av observasjonene foretas på for grov skala

•
store geografiske forskjeller i dekningsgrad

•
noe data holdes tilbake (spesilet rovfugler) pga usikkerhet om forvaltning og plyndring

	Norsk vinterfuglatlas

(i regi av Norsk ornitologisk forening)
	•
antall fuglearter samt det høyeste antall i hver enkelt 10x10 km rute noteres for hver sesong, lokal innrapportering via fylkeskoordinatorer
	•
gir i prinsippet landsdekkende data for forekomst av overvintrende fugl

•
ved gjentak vil data for variasjon i tid og rom kunne knyttes til ulike miljøforhold
	•
for dårlig oppløsning på dataene

•
store geografiske forskjeller i dekningsgrad

	Pattedyratlas

(i regi av Norsk zoologisk forening)
	•
lokal registrering av observasjoner og sikre sportegn av pattedyr (funn av enkelte arter krever dokumentasjon); innrapporteres til sentral styringsgruppe.

•
omfatter i prinsippet alle arter i alle naturtyper

•
presentasjon pr 10x10 km rute
	•
gir i prinsippet landsdekkende data for forekomst av pattedyr

•
ved gjentak vil data for variasjon i tid og rom kunne knyttes til ulike miljøforhold

•
ev. nøyaktige obs. av rødlistete arter av stor verdi
	•
for mange av observasjonene foretas på for grov skala

•
store geografiske forskjeller i dekningsgrad

	Storsopp

(i regi av Norsk Soppforening/ nyttevekstforreninger og forankret ved Botanisk Museum UiO)
	•
lokal registrering av forekomster av storsopp, rapporteres via fylkeskoordinatorer 

•
omfatter i prinsippet alle naturtyper

•
stor nøyaktighet på dataene
	•
gir i prinsippet landsdekkende data for forekomst av storsopp

•
nøyaktige obs. av rødlistete arter av stor verdi
	•
ingen midler til å holde kontaktnettet ved like og innlegging av data i database

•
store geografiske forskjeller i dekningsgrad

	Lokalflora-prosjekter

(Botanisk forening)
	•
lokal registrering av forekomster av karplanter, data sendes til regionale databaser
	•
gir i prinsippet landsdekkende data for forekomst av karplanter

•
ved gjentak vil data for variasjon i tid og rom kunne knyttes til ulike miljøforhold

•
ev. nøyaktige obs. av rødlistete arter av stor verdi
	•
store geografiske forskjeller i dekningsgrad

•
varierende nøyaktighet på datainnsamlingen


Vedlegg 2. Pågående overvåking for truete pattedyr og fugl.

						
	En grov oversikt over pågående aktivitet for truete 'terrestre' pattedyr.

		
		 

	 

	 


	Vitenskapelig navn

	Norsk navn

	Rødliste

	Pågående overvåking

	Finans.

	Langsiktighet


	 

	 

	1998

	 

	 

	 


	Alopex lagopus

	Fjellrev

	E

	Minimumsopplegg NINA

	DN

	Årlig


	Canis lupus

	Ulv

	E

	Del av Rovviltovervåkingen

	DN

	'Langsiktig'


	 

	 

	 

	 

	 

	 


	Ursus Arctos

	Bjørn

	V

	Del av Rovviltovervåkingen

	DN

	'Langsiktig'


	 

	 

	 

	 

	 

	 


	Nyctalus noctula

	Storflaggermus

	R

	Kartlegging NZF

	 

	 


	Gulo gulo

	Jerv

	R

	Del av Rovviltovervåkingen

	DN

	'Langsiktig'


	 

	 

	 

	 

	 

	 


	Erinaceus europaeus

	Piggsvin

	DM

	Prosjekt i regi av NZF

	 

	 


	Barbastella barbastellus

	Bredøreflaggermus

	DM

	Kartlegging NZF

	 

	 


	Myotis brandtii

	Brandtflaggermus

	DM

	Kartlegging NZF

	 

	 


	Myotis mystacinus

	Skjeggflaggermus

	DM

	Kartlegging NZF

	 

	 


	Myotis nattereri

	Børsteflaggermus

	DM

	Kartlegging NZF

	 

	 


	Pipistrellus nathusii

	Trollflaggermus

	DM

	Kartlegging NZF

	 

	 


	Pipistrellus pipistrellus

	Dvergflaggermus

	DM

	Kartlegging NZF

	 

	 


	Plecotus auritus

	Langøreflaggermus

	DM

	Kartlegging NZF

	 

	 


	Vespertilio murinus

	Skimmelflaggermus

	DM

	Kartlegging NZF

	 

	 


	Sicista betulina

	Bjørkemus

	DM

	Ingen

	 

	 


	Sorex minutissimus

	Liten dvergspissmus

	DM

	Ingen

	 

	 


	Sorex caetutiens

	Lappspissmus

	DM

	Ingen

	 

	 


	Sorex isodon

	Taigaspissmus

	DM

	Ingen

	 

	 


	Lynx lynx

	Gaupe

	DM

	Del av Rovviltovervåkingen

	DN

	'Langsiktig'


	Lutra lutra

	Oter

	DM

	Noe aktivitet NINA

	 

	Usikker


	Mustella putiorius

	Ilder

	DM

	Ingen

	 

	 


						
	En grov oversikt over pågående aktivitet for truete fuglearter.

		
		 

	 

	 


	Vitenskapelig navn

	Norsk navn

	Rødliste

	Pågående overvåking

	Finans.

	Langsiktighet


	 

	 

	1998

	 

	 

	 


	Anser erythropus

	Dverggås

	E

	Prosjekt i regi av NOF/NINA

	DN etc.

	Årlig


	Calidris alpina schinzii

	Sørlig myrsnipe

	E

	Ingen

	 

	 


	Crex crex

	Åkerrikse

	E

	Prosjekt i regi av NOF

	DN etc.

	Årlig


	Emberiza hortulana

	Hortulan

	E

	Prosjekt i regi av NLH

	 

	 


	Larus fuscus fuscus

	Nordlig sildemåke

	E

	Del av sjøfuglovervåkingen, NINA

	DN

	'Langsiktig'


	Motacilla flava flava

	Sørlig gulerle

	E

	Lokal aktivitet NOF

	 

	 


	Motacilla flava flavissima

	Engelsk gulerle

	E

	Lokal aktivitet NOF

	 

	 


	 

	 

	 

	 

	 

	 


	Accipiter gentilis

	Hønsehauk

	V

	Prosjekter i regi av NOF og NINA

	DN

	Årlig


	Bubo bubo

	Hubro

	V

	Lokal aktivitet NOF

	 

	 


	Columba oenas

	Skogdue

	V

	Ingen

	 

	 


	Dendrocopos leucotos

	Hvitryggspett

	V

	Prosjekter i regi av NOF

	 

	 


	Eremophila alpestris

	Fjellerke

	V

	Ingen

	 

	 


	Falco peregrinus

	Vandrefalk

	V

	Prosjekt Falk

	 

	 


	Falco rusticolus

	Jaktfalk

	V

	3 områder inkludert i TOV + div

	DN

	'Langsiktig'


	Jynx torquilla

	Vendehals

	V

	Ingen

	 

	 


	Nyctea scandiaca

	Snøugle

	V

	NOF Snøuglefond

	 

	 


	Uria aalge

	Lomvi

	V

	Del av sjøfuglovervåkingen, NINA

	DN

	'Langsiktig'


	 

	 

	 

	 

	 

	 


	Anas acuta

	Stjertand

	R

	Ingen

	 

	 


	Anas clypeata

	Skjeand

	R

	Ingen

	 

	 


	Aquila chrysaetos

	Kongeørn

	R

	5 områder inkludert i TOV + div

	DN

	'Langsiktig'


	Charadrius dubius

	Dverglo

	R

	Ingen

	 

	 


	Circus cyaneus

	Myrhauk

	R

	Ingen

	 

	 


	Cygnus cygnus

	Sangsvane

	R

	Ingen

	 

	 


	Falco subbuteo

	Lerkefalk

	R

	Prosjekt Falk

	 

	 


	Limosa limosa

	Svarthalespove

	R

	Ingen

	 

	 


	Lullula arborea

	Trelerke

	R

	Ingen

	 

	 


	Mergus albellus

	Lappfiskand

	R

	Ingen

	 

	 


	Pandion haliaetus

	Fiskeørn

	R

	Regionalt prosjekt

	 

	 


	Porzana porzana

	Myrrikse

	R

	Ingen

	 

	 


	Rallus arquaticus

	Vannrikse

	R

	Ingen

	 

	 


	Strix nebulosa

	Lappugle

	R

	Ingen

	 

	 


	Strix uralensis

	Slagugle

	R

	Lokalt prosjekt

	 

	 


	 

	 

	 

	 

	 

	 


	Anser fabalis

	Sædgås

	DC

	Kartlegging NOF

	DN

	 


	Dendrocopos minor

	Dvergspett

	DC

	Kartlegging NOF

	 

	 


	Fratercula arctica

	Lunde

	DC

	Del av sjøfuglovervåkingen, NINA

	DN

	'Langsiktig'


	Gallinago media

	Dobbeltbekkasin

	DC

	Regionalt' siden 1986

	 

	Årlig


	Gavia arctica

	Storlom

	DC

	Ingen

	 

	 


	Gavia stellata

	Smålom

	DC

	Ingen

	 

	 


	Haliaeetus albicilla

	Havørn

	DC

	Prosjekt Havørn, NOF

	DN,WWF

	 


	Limicola falcinellus

	Fjellmyrløper

	DC

	Lokalt prosjekt

	 

	 


	Pernis apivorus

	Vepsevåk

	DC

	Ingen

	 

	 


	Picus canus

	Gråspett

	DC

	Ingen

	 

	 


	 

	 

	 

	 

	 

	 


	Aythya marila

	Bergand

	DM

	Ingen

	 

	 


	Caprimulgus europaeus

	Nattravn

	DM

	Ingen

	 

	 


	Cepphus grylle

	Teist

	DM

	Del av sjøfuglovervåkingen

	DN

	'Langsiktig'


	Clangula hyemalis

	Havelle

	DM

	Ingen

	 

	 


	Grus grus

	Trane

	DM

	Trekktellinger

	 

	 


	Melanitta fusca

	Sjøorre

	DM

	Ingen

	 

	 


	Melanitta nigra

	Svartand

	DM

	Ingen

	 

	 



	

	


Vedlegg 3 "Biologisk mangfold – Arter med høyest prioritet i forbindelse med overvåking av truete arter" er vedlagt på egen fil. Den vil bli supplert med data om karplanter.

